КъардэнгъущI Зырамыку и цIэр зезыхьэ еджапIэ
Адыгэу зыкъэзылъытэж дэтхэнэри зыщыгуфIыкIын Iуэхугъуэ дахэ дыгъуасэ щекIуэкIащ Аруан районым и къалащхьэ Нарткъалэ дэт курыт школ №5-м.
Ар ехьэлIауэ щытащ КъБР-м и цIыхубэ артист, КъБР-м, АР-м гъуазджэхэмкIэ, щэнхабзэмкIэ щIыхь зиIэ я лэжьакIуэ, КъБР-м и Совет Нэхъыщхьэм и Президиумым и ЩIыхь тхылъыр тIэунейрэ зыхуагъэфэща, Къандур Иззэт и саугъэтым и лауреат КъардэнгъущI Зырамыку ПIатIурэ и къуэм и цIэр а курыт еджапIэм зэрыфIащым.
Лъэпкъ Iуэху дахэр хэгъэрейхэм даIыгъыну школым къахуеблэгъат Къэбэрдей-Балъкъэрым Гуманитар къэхутэныгъэхэмкIэ и институтым и къудамэм и унафэщI, филологие щIэныгъэхэм я доктор Гъут Iэдэм, КъБР-м и ТхакIуэхэм я зэгухьэныгъэм и тхьэмадэ Беппаев МутIалиб, абы къуэдзэ, КъБР-м и Iэтащхьэм и чэнджэщэгъу Тхьэгъэзит Юрий, Аруан щIыналъэ администрацэм и Iэтащхьэм и къуэдзэ Щоджэн Риммэ, Аруан щIыпIэ самоуправленэм и советым и тхьэмадэ КIущ Валерий, егъэджэныгъэмкIэ район IэнатIэм и унафэщI АфIэунэ Мухьэдин, егъэджэныгъэ лэжьыгъэм и ветеранхэр, КъардэнгъущI лъэпкъым я лIыкIуэхэр, адэ-анэхэр.
Пшыхьыр ягъэдэхащ «Кабардинка» къэрал академическэ къэфакIуэ гупым, КъБКъУ-м и «Амикс» уэрэдымкIэ театрым я солистхэм, Iуэхур щекIуэкIа курыт школым и еджакIуэхэм ягъэзэщIа къафэхэмрэ уэрэдхэмрэ. А псоми теухуа тхыгъэ ди газетым и къыдэкIыгъуэхэм ящыщ зым мыгувэу тетынущ.
ЖЫЛАСЭ Маритэ.
Сурэтыр Къарей Элинэ трихащ.
